***1.*** ***Кратка обобщена информация за осъществената контролна дейност за месец юни 2017 г. и резултати от извършената контролна дейност.***

 За месец юни 2017 г. служителите от „Контрол и охрана“ в дирекциите на националните паркове са извършили 548 броя проверки на 354 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 2811 броя. Съставени са 8 акта за установяване на административни нарушения и са дадени 6 броя предписания. Издадени са 2 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

През месец юни 2017 г. са извършени контролни дейности по недопускане на бракониерство на територията на парка и прилежащите територии, като служителите паркова охрана са извършили проверки по различно време на денонощието (в ранните и късните часове), с цел да се предотврати бракониерството в защитената територия.

Извършени са проверки относно недопускане на незаконен добив на дървесина на територията на парка и прилежащите територии. Служителите паркова охрана са извършили проверки по различно време на денонощието (в ранните и късните часове), с цел предотвратяване на незаконни дейности – сеч на дървета.

През месеца са извършени проверки, относно недопускане на незаконна паша на територията на парка и резерват „Тисата“ и качването на стадата на ползвателите, на които са издадени разрешителни за паша на територията на парка на основание чл. 4, ал.З от подписан меморандум за сътрудничество и съвместна дейност между МОСВ, МЗХГ и ДФ „Земеделие“. В резултат на осъщественият контрол не са допуснати нарушения. Извършени са контролни дейности и проверки относно състоянието на парковите архитектурни елементи.

Обект на проверки през отчетния период са заложените 2 броя площадки ловни дървета, за борба и превенция срещу нападение от корояд, като нападнатата дървесина бе изнесена извън територията на парка.

Извършени са проверки относно дадените указания с писмо с изх.№ 05-08-892/29.03.2017 г. на МОСВ за случаи с отравяне на защитени видове животни. Предприети са действия по изпълнение на Заповед № РД-09-98/26.02.2016 г. на министъра на земеделието, храните и горите, с която се забранява риболова във всички реки на територията на НП „Пирин“. Осъществен е контрол за недопускането на риболов в тези участъци и запознаваха превантивно риболовците от прилежащите общини на парка с действащата забрана.

През месец юни са извършени проверки и е осъществен контрол над ползватели на гъби за лични нужди на територията на парка.

Осъществен е контрол над собственици и ползватели относно спазването на режимите и нормите въведени с ПУ на НП „Пирин“, чрез съставяне на констативни протоколи. Извършени са проверки относно спазването на дадените условия в становища от Директора на парка и решения на МОСВ.

През отчетния период се наблегна на осъществяване на контрол над собственици, ползватели и посетители на НП „Пирин“, с цел превенция и борба с горските пожари. Също така на основание споразумение за съвместна дейност между НП „Пирин“ и РСПБЗН-гр. Банско за 2017г. в местността „Пещерите“, парков участък Вихрен на Национален парк "Пирин" се проведе пожаро-техническо занятие „Гасене на горски пожар“. В обучението се включиха гасаческа група към парковия участък, екип на Районна служба пожарна безопасност и защита на населението в Банско, служители на община Банско и членове на доброволно формирование. В резултат на осъщественият контрол не са допуснати запалвания на територията на парка и резерват „Тисата“.

**2.2. НП „Рила“**

През този период усилията на служителите контрол и охрана са насочени към недопускане на бракониерство на територията на парка и прилежащите територии, събирането на защитени видове лечебни растения, както и осъществяване на текущ контрол във връзка с издадени заповед за паша на домашни животни. Проверките са извършвани по различно време на денонощието (в ранните и късните часове), с цел да се предотвратят нарушения в защитената територия.

Акцент на проверките през месец юни е поставен върху санитарното състояние на горите. Извършвани са още следните проверки:

* на реки, езера и състоянието на водопреносните съоръжения;
* свързани със замърсяване на територията на парка;
* по границите на Национален парк „Рила“ и резерватите с различните горски стопанства, държавни лесничейства и общински горски стопанства;
* на пътища и пътни съоръжения, парковите архитектурни елементи;
* на собственици и ползватели относно спазването на режимите и нормите в защитената територия;
* по издадените разрешителни и съгласувателни заповеди, служителите „Паркова охрана и контрол“ осъществяваха текущ и последващ контрол.

При организирана акция на служители „Паркова охрана и контрол“ на 27.06.2017 г. за проверка за бракониерство в защитена територия в частност ПУ Якоруда, местност „Малка баненска река“, при проверка на стара изоставена колиба, са намерени 2 бр. кожи от дива коза, 2 бр. въдици, раници, телескоп, патрони -12 калибър, нож, мобилен телефон и други вещи. Информирана е полицията и е потърсено тяхното съдействие. На мястото или в близост до него не са забелязани хора. Предприети са всички необходими действия, за да бъдат открити нарушителите в най-кратки срокове. Засилено е вниманието на охраната в този участък.

Направени са проверки във връзка с постъпили в МОСВ и Дирекция „НП Рила“ сигнали за паркирани автомобили и преминаващи мотори по новоизградена специализиран маршрут за конен и велотуризъм от л.“Бодрост“ – Карталска поляна – хижа Македония.

**2.3. НП „Централен Балкан“ (НПЦБ)**

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през юни 2017 г. бяха: превантивен, текущ и последващ контрол по отношение пашата на домашни животни, предотвратяване и установяване на нарушения свързани с нерегламентирано движение с МПС, контрол и охрана във връзка с опазване фауната и горските територии от посегателства, иманярство, както и контрол по отношение състоянието на парковата инфраструктура. Основните групи, върху които беше фокусирано вниманието на парковата охрана, отново бяха ловните и дърводобивните бракониери, иманярите, любителите на офроуд, ползвателите на ресурси, собственици и ползватели на туристически и инфраструктурни обекти в парка, като отново приоритетно, беше отделено внимание на посетителите в парка и тяхното безопасно пребиваване на територията му. През месеца бяха планирани и извършени множество проверки и организирани дежурства предимно в районите със засилен антропогенен натиск. Със заповед на Директора на ДНПЦБ бяха създадени три Временни контролни пункта (ВКП) на територията на парка – ВКП Вежен в ПУ Тетевен, ВКП Дерменка в ПУ Троян и ВКП Смесите в ПУ Стоките, където ежеседмично по график се организираха и проведоха тридневни дежурства на служителите от отдел КО. Продължиха действията по охрана в горите с цел предотвратяване на незаконни посегателства, като беше планирана и реализирана контролна и охранителна дейност предимно в достъпните горски територии на НПЦБ и тези около туристическите и животновъдни обекти, където традиционно се очакват опити за незаконно ползване на дървесина. Практиката за планиране и провеждане на сутрешни и вечерни дежурства, продължи, като в резултат на тези мерки през месеца няма констатирани значителни загуби в следствие на ловно и дърводобивно бракониерство.

Проверките са планирани и реализирани в „критичните“ (сутрешни и вечерни) часови пояси на денонощието, в така наречените „горещи“ точки на парковата територия, като приоритетни за контрол отново бяха:

* райони с висок риск за ловно бракониерство (зони във високите безлесни територии с концентрация на стада диви животни);
* маршрути за офроуд по пътищата и туристическите пътеки в НПЦБ;
* обекти за туризъм, производство на електроенергия и животновъдство, както и районите около тях (хижи, заслони, кошари и инфраструктурни обекти);
* зони в горски територии по границата на НПЦБ и около обекти разположени в парка – традиционно обект на дърводобивни посегателства;
* териториите на деветте резервата в НПЦБ, както и на двата резервата извън парка, управлявани от ДНПЦБ – резерват „Еленова гора“ и поддържан резерват „Чамджа“;
* пътищата в горските и безлесни територии на НПЦБ, по които се извършва придвижване към обекти за иманярство и ловно бракониерство;
* туристически пътеки и туристическата инфраструктура в НПЦБ, с цел установяване тяхното експлоатационно състояние, относно безопасното им използване от посетителите.
* пасищата в парка, животновъдната инфраструктура (битови постройки, места за нощуване на домашните животни), както и забранената за паша Зона за ограничено човешко въздействие.

Осъществяван е постоянен превантивен, текущ и последващ контрол на собственици, ползватели и посетителите по отношение спазването на режимите и нормите в защитената територия.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.